Գրետա Մեջլումյան

Գրետա Իսկանդարի Մեջլումյան (), հայ դերասանուհի, ՀՀ վաստակավոր արտիստ (2004), թատերական մանկավարժ, դասական-ազգային թատրոնի վառ ներկայացուցիչներից, պրոֆեսոր։

Կենսագրություն 
Գրետա Մեջլումյանը ծնվել է Վանաձորում 1953 թվականի մայիսի 8-ին։ 1970 թվականին ավարտել է Վանաձորի Մեսրոպ Մաշտոցի անվան թիվ 15 միջնակարգ դպրոցը։ 1971-1975 թվականներին սովորել է Երևանի գեղարվեստա-թատերական ինստիտուտի դերասանական բաժնում։ 1975-1996 թվականներին եղել է Վանաձորի Հովհաննես Աբելյանի անվան պետական դրամատիկական թատրոնի, իսկ 1996 թվականից՝ Երևանի Գաբրիել Սունդուկյանի անվան ազգային ակադեմիական թատրոնի դերասանուհի։ Երևանի թատրոնի և կինոյի պետական ինստիտուտում դասավանդում է բեմական խոսք, 2007 թվականից՝ դոցենտ, ապա՝ պրոֆեսոր։ 1998 թվականին ստեղծվել է Վանաձորի քաղաքապետարանի «Բոհեմ» կամերային թատրոնը, որի հիմնադիրներից մեկը համարվում է Գրետա Մեջլումյանը։ Հանրային հեռուստաընկերությունում մասնակցել է բազմաթիվ գեղարվեստական ֆիլմերի կրկնօրինակմանը, մասնակցել դասական պոետներին նվիրված պոեզիայի բազմաթիվ երեկոների։ 25 տարի դասավանդել է ՀԹԳՄ Լոռու մարզային բաժանմունքին կից դրամատիկական ստուդիայում «բեմական խոսք» առարկան։ Անվանի դերասանուհին գրել է «Բեմական խոսքի ուսուցման համակարգը» գիրքը, որը հասցեագրված է ապագա դերասաններին եւ ոչ միայն։ Գիրքը երեք մասից է բաղկացած. «Խոսքը եւ բեմը՝ տեսական եւ գործնական բաժիններով, «Բանավոր խոսքի լեզուն» եւ «Բեմական խոսքի արվեստը»։

Գործունեություն

Ներկայացումներ 
 Ռուզան՝ Մուրացանի «Ռուզան»
 Իրինա՝ Անտոն Չեխովի «Երեք քույր»
 Զառնիշան՝ Ալեքսանդր Շիրվանզադեի «Չար ոգի»
 Մարթա-Իզաբելլա՝ Կասոնայի «Ծառերը կանգնած են մահանում»
 Մարիամիկ՝ Ծովակի «Խնայեցեք տղամարդկանց»
 Պոնսիա՝ Ալբայի «Բերնարդա Ալբան և նրա աղջիկները» («Վահագն» մրցանակ, 2003)
 Իշխանուհի՝ Լևոն Շանթի «Հին աստվածներ»
 Մայր, տիկին Դիտման՝ Պերճ Զեյթունցյանի «Ոտքի, դատարանն է գալիս»
 Անթառամ՝ Ֆրանց Վերֆելի «Մուսա լեռան 40 օրը»
 Խաթուն՝ Ալվարդ Պետրոսյանի «Ես մի ծառ եմ ծիրանի»
 Վարյա՝ Անտոն Չեխովի «Բալենու այգի»
 Աղուն՝ Հր. Մաթևոսյանի «Աշնան արևում»

Մոնո-ներկայացումներ 
 Մայր՝ Հրանտ Մաթևոսյանի «Ծառերը»
 Թերեզ՝ Ն. Շահնազարյանի «Թափոր»

Հեռուստասերիալներ 
 «Դիմակահանդես»
 «Գեներալի աղջիկը»
«Բախտաբեր»
«Երևի»
«Երդում»

Աուդիոգիրք  
Ընթերցել է արձակագիր, դրամատուրգ Էլֆիք Զոհրաբյանի «Հոգեվիճակ 13» գրքի պատմվածքներից։

Ֆիլմեր 
 «Ընդհատված մանկություն» (Գլխավոր դերում)
 «Թևանիկ»
 «Արցախի գանձերը»
 «Հոգեվարք»
«Արև, սարեր ու սեր»

Մրցանակներ և պարգևներ 
 «Հայաստանի լավագույն դերասանուհի» մրցանակ՝ Մուրացանի «Ռուզան» ներկայացման մեջ համանուն դերի կատարման համար, 1996 
 «Վահագն» մրցանակ Պոնսիայի դերակատարման համար, Գ. Լորկա - «Բեռնարդա Ալբայի աղջիկները», 2003
 Մետաքսյա Սիմոնյանի անվան մրցանակ
 Ն. Շահնազարյանի «Թափոր» պիեսում Թերեզի դերակատարման համար միջազգային մոնո-թատերական փառատոնում արժանացել է 3-րդ մրցանակի, Գերմանիա, 2008
 ՀՀ վաստակավոր արտիստ, 2004
 Ազգային դերի բարձրարվեստ կատարման համար «Արտիստ» մրցանակ ՀՀ նախարարության կողմից, 2006
 «Լոռվա» թատերական 20-րդ հոբելյանական փառատոն` դիպլոմ և գլխավոր մրցանակ կնոջ դերի լավագույն կատարման համար, 2010
 «Լոռվա ձոր» հայրենակցական միության կողմից տրված «Հովհաննես Թումանյանի հետնորդ» պատվավոր կոչում, 2010 
 «Թատերական Լոռի 21 միջազգային փառատոն» Արուս Ասրյանի անվան մրցանակ, 2013
 ՀՀ մշակույթի նախարարության ոսկե մեդալ, 2013
 Սերիկ Շեկոյանի անվան մրցանակ Հրանտ Մաթևոսյանի «Ծառերը» մոնոներկայացման համար, 2014
 Արտավազդ մրցանակ, 2017
Համո Սահյան ոսկե մեդալ - հայ արվեստին զգալի ծառայություն մատուցելու համար, 2021

Ծանոթագրություններ

Արտաքին հղումներ 
 Մեր մեջ ասած - Գրետա Մեջլումյան
 «Կենդանի մատյան» - Թողարկում 82 - Կարդում է Գրետա Մեջլումյանը, 2013

ՀՀ վաստակավոր արտիստներ
Հայ դերասաններ
Երևանի պետական գեղարվեստաթատերական ինստիտուտի շրջանավարտներ